El govern local conclourà el 2018 amb 131.401 m2 asfaltats, l´equivalent a 19 camps de futbol
18 octubre 2018

## El govern local conclourà el 2018 amb 131.401 m2 asfaltats, l´equivalent a 19 camps de futbol18 octubre 2018Última actualització: 14 juliol 2025

![](../gestion/img/25082016---Kentucky.jpg)  
  

El **regidor de Serveis Bàsics a la Ciutadania, Miguel Ángel Picornell**, ha comparegut aquest matí davant els mitjans de comunicació per tal d’informar de la última fase del Pla de Manteniment i Millora de Vials amb la que finalitzarem l’exercici 2018.

Així,  a banda de les actuacions previstes en la plaça de l’Església a Beniopa i en el parc infantil de la Plaça d’Orient i alguna obra, sobretot, en voreres, que està pendent de finalització de projecte, la superfície total que compren esta fase és de 13.000 metres quadrats:

*   Camí del Cementeri. 3.350 metres quadrats. Fresat, asfaltat i pintura vial. Les obres estan pràcticament finalitzades a falta de la pintura, operació que s’ha vist retardada per les pluges.

*   Carrer Ferrocarril d’Alcoi, tram comprés entre el carrer Benicanena i la rodona de Xarpa, que és l’únic tram que faltava de tot el carrer, 3.380 metres quadrats. Fresat, asfaltat i pintura vial. També està pràcticament finalitzada esta actuació. Falta la pintura vial.

*   Carrer Rafelcofer, tram Lector Romero a rodona del carrer Real de Gandia, 1.540 metres quadrats. Fresat, asfaltat i pintura vial. Estem en la primera fase, la del fresat.

*   Carrer Ròtova, des de rodona del carrer Real de Gandia fins al carrer Pellers. 1.100 metres quadrats. Fresat, asfaltat i pintura vial. Igual que l’anterior, estem també en la primera fase.

*   Carrer Perú, entre Blasco Ibáñez i institut Tirant lo Blanc, 3.650 metres quadrats. Fresat, asfaltat, pintura vial i construcció d’escocells (alcorques) amb el seu corresponent arbrat. Construïts els escocells, estem a l’espera de començar el fresat del vial.

*   A l’avinguda del Grau està previst fer pas de vianants a l’alçada de l’Avinguda dels Esports. Esta obra encara no ha començat però ho farà en breu.

*   Carrer Tirso de Molina. L’inici de les obres és imminent. S’actuarà en el tram comprés entre els carrers Poeta Llorente i Magistrat Català. És una actuació llargament esperada pel veïnat, atès que des del carrer Perú fins a Poeta Llorente s’havia fet fa uns anys una obra amb un determinat tractament, com ara la dotació d’escocells i arbrat i en canvi, la resta del carrer no va ser objecte del mateix tractament urbà. En breu s’alçarà el tram afectat per a la renovació de conduccions de clavegueram i aigües potables i està previst, si no hi ha cap contratemps, que al mes de Gener s’asfalte i, per tant, es finalitzen les obres.

*   Plaça del Campanar de Beniopa. Tècnics del Departament d’Urbanisme han planejat una actuació per al tractament del vial de la plaça i esperem que en breu, puguen començar les obres.

*   Carrers Guardamar i Daimús. Els tècnics d’urbanisme també han fet un treball sobre la renovació de les voreres d’estos dos carrers i esperem poder escometre les obres abans que finalitze l’any.

*   Parc Infantil de la plaça del Rullo al Grau. Està prevista la renovació del pis de cautxú, que presenta un notable deteriorament, obres que començaran en breu per a finalitzar abans de final d’any.

*   ALTRES ACTUACIONS pendents de permisos d’altres administracions. Per exemple, el camí Carril al districte de Marxuquera, que està pendent d’autorització per part de la Confederació Hidrogràfica del Xúquer.

En total, a falta d’alguna valoració pendent, el montant d’esta darrera fase del Pla de Manteniment i Millora de Vials puja a 205.000 euros, quantitat amb la qual es completa el pressupost destinat a aquesta partida, que és de 2’1 milions d’euros.

_“Puc dir, i és una dada objectiva, que este és el Govern que més ha invertit en la millora de la trama urbana. Els gràfics, com el cotó en pel, no enganyen. Mai, insistisc, mai un Govern havia invertit tant en el manteniment i millora de vials i voreres”_. Així, conclourà el 2018 amb 131.401 metres quadrats asfaltats, l’equivalent a una superfície de 19 camps de futbol i acabarà la legislatura amb més de 5 milions d’euros invertits en millora viaria, supressió de barreres arquitectòniques, passos de vianants, voreres i, en definitiva, una millora general de la trama urbana de la ciutat i els seus barris.

[Twittear](https://twitter.com/share)